**2024/04/17/** **Pranešimas žiniasklaidai**

**Jungtinėje Karalystėje veiklą pradėjo „Avia Solutions Group“ oro linijų bendrovė**

Jungtinės Karalystės Civilinės aviacijos administracija, po atsakingų šalies tarnybų patikrinimų, suteikė oro operatoriaus sertifikatą (angl. AOC) naujai oro linijų bendrovei „Ascend Airways“, priklausančiai „Avia Solutions Group“ įmonių grupei. 212 orlaivių parką turinti „Avia Solutions Group“ – didžiausia pasaulyje ACMI (orlaivių nuomos su įgula, technine priežiūra ir draudimu) paslaugas teikiančių įmonių grupė.

Minėtas sertifikatas atveria galimybes ACMI ir užsakomųjų skrydžių rinkoje Jungtinėje Karalystėje ir už jos ribų. Oro linijų bendrovė skrydžius vykdys Boeing 737 MAX 8 ir 737-800 tipo orlaiviais.

„Jungtinė Karalystė pasižymi itin griežtu aviacijos sektoriaus reguliavimu, tad oro operatoriaus sertifikato suteikimas liudija apie mūsų pačių taikomus aukštus standartus ir pasirengimą. Tai svarbus pasiekimas visai grupei, prisidedantis prie mūsų pasaulinės plėtros strategijos“, – komentuoja „Avia Solutions Group“ generalinis direktorius Jonas Janukėnas.

Pasak „Ascend Airways“ vadovo Alastair Willson, Jungtinės Karalystės oro operatoriaus sertifikato įgijimas yra reikšmingas žingsnis bendrovės plėtrai:

„Džiaugiuosi, jog didelių komandos pastangų dėka mums pavyko gauti oro operatoriaus sertifikatą prieš prasidedant aktyviam vasaros skrydžių sezonui. Kitas žingsnis – dukterinės įmonės „Ascend Airways Malaysia“ įsteigimas. Tai leis mums įsitvirtinti augančioje Pietryčių Azijos rinkoje ir išlaikyti aukštą orlaivių užimtumą ištisus metus taip valdant sezoniškumo iššūkius aviacijoje“.

Šiuo metu Airijos bendrovė „Avia Solutions Group“ turi dvylika tarptautinių oro operatoriaus sertifikatų. Iki 2024 m. pabaigos grupė ketina įsteigti ar įsigyti dar keturias oro linijų bendroves įvairiose šalyse, tarp kurių – Brazilija, Tailandas, Filipinai, Malaizija.

**Apie „Avia Solutions Group“**

„Avia Solutions Group“ yra didžiausia pasaulyje ACMI (orlaivių nuoma su įgula, technine priežiūra ir draudimu) paslaugas teikiančių įmonių grupė, turinti 212 orlaivių parką. Grupei priklauso daugiau nei 100 įmonių, įskaitant „SmartLynx Airlines“, „Avion Express“, „BBN Indonesia Airlines“ ir „KlasJet“. Grupės įmonės taip pat teikia įvairias aviacijos paslaugas, tokias kaip orlaivių remontas, pilotų bei įgulos mokymai, antžeminis aptarnavimas ir kitas. „Avia Solutions Group“ komandą sudaro 12 000 aukštos kvalifikacijos aviacijos profesionalų.

Daugiau informacijos: [www.aviasg.com](http://www.aviasg.com)

**Kontaktai žiniasklaidai:**

Silvija Šileikė   
Komunikacijos departamento direktorė   
Avia Solutions Group   
[silvija.sileike@aviasg.com](mailto:silvija.sileike@aviasg.com)   
+370 671 22697